khistorydata/jeongjo-sjw-relations huggingface dataset:
정조 21년 · 목
疏略曰靑陽縣監黃道源年旣老惛全沒省覺奸吏二人作爲耳目恣意舞弄闔境受害故邑有三縣監之號而至登於場市之揭榜且其捧稅太濫一石所納米至於二十餘斗之多民不聊生怨聲載路扶餘縣監韓百源政尙苛酷而事多妄錯捧稅則委之戶首而箕斂過濫分糶則失於吏手而斛量半縮且昨年舊還收捧時見欺於該色三面舊還成册稱以見失不分已納與未納計戶遍徵每戶所納或一石或十斗而盡歸吏橐彌縫磨勘一境齊訴而濫刑橫加鞭扑桁楊至及士子南來傳說莫不扼腕興海郡守尹弘心剝民肥已無所不至渠之曾經刑郞時有本郡民之來訟於秋曹者事關倫紀而渠於其時已知訟者之貲富乃於莅任之初勸起再訟而畢竟以其財稱以屬公歸之私橐及夫今春致有擊錚鳴冤之擧而事下刑曺行査本郡則漫漶彌縫仍以掩覆又於一土班之稍有財產者提起久遠之事脅以起獄之說陰使官吏居間操切終致千金之捧賂而醜聲狼藉臣謂靑陽縣監黃道源扶餘縣監韓百源竝爲先罷後拿分輕重論勘興海郡守尹弘心爲先刊罷仍爲拿覈論以贓污之律斷不可已也外邑上納時京司吏隸之操縱橫侵自是痼弊而今年御營保米之捧納也該色餉郞一循吏隸之言惟意椎剝斛量濫捧怨謗多端當該色郞査出重勘而不飭之該大將亦爲推考宜矣臺閣言事之地何言不可而至如日前憲臺李明孚之疏誠爲駭且妄矣其論碧只島事憑藉恤勳裔之說公肆攘民田之計傳笑四方貽羞臺閣遞解薄勘無以示警臣謂前持乎李明孚亟施刊削之典亦宜矣批以近來久不聞官師之相規爾疏所論無非欲聞之說極用嘉乃黃道源事韓百源事罷拿當耳風傳亦難盡信令道臣卽爲詳査狀聞俾無癏曠之弊尹弘心事鍰以賄斂恣意舞法之狀誠如風傳其罪當抵何辟前有邑民鳴錚之擧不可謂之無其事爲先依施亦令道臣嚴覈狀聞御營廳餉色郞官事年來飭敎愚夫所知則忍以朝官剝割椎扑於今日者無狀莫甚爲先依施令該府嚴囚捧口招同惡吏隸等付之該曹究問以聞該大將問備事輕矣爲先令廟堂査問不能致察之委折草記李明孚事鄕居生疏之致而跡其跡則難免責備之責律名過矣罷職爾其勿辭察職
정조 21년 · 강
召見照訖請試所進去假注書徐俊輔曺錫中吳泰曾金履載于重熙堂
정조 21년 · 목
予謂俊輔等曰俄已悉諭而初試設場後亦當令爾等摘奸旣經照訖講史官場中弄奸之事亦可以易察矣
정조 21년 · 강
命當該分軍部將該所巡將監軍等令該府拿處兵曹判書李祖源越俸一等
정조 21년 · 목
兵曹啓言依傳敎鍾閣入直習讀官李弘哲嚴棍査問則所供內渠於昨夕立在鐘閣前側耳數更則初更三點歷歷分明此際終到傳漏軍又爲來促打鐘故如例打鐘云捉致各處更軍盤詰則布廛屛門更軍果爲誤打其下更軍次次誤打末乃至於定鐘之誤打云大抵習讀官常時若能十分謹愼豈有此徑先誤打之擧而究厥其誤專由於更卒徑打之致請當該更卒移送秋曹照法嚴勘允之敎以街鼓徑打閣鐘隨下則習讀官何罪且況知訓鍊乎竝勿論當該分軍部將及該所巡將監軍等令該府拿問處之統而言之卿之不能嚴束於未然昨夜之事責在本兵矣卿則越俸一等○刑曹啓言誤打更鼓之更卒嚴泰順朴福同等各決杖九十後放送
정조 21년 · 강
命關東鬱陵島紫檀香以十立內外且狀啓上送
정조 21년 · 목
江原監司徐有防狀啓以爲三陟營將李鴻德牒呈內紫檀香五十立擇取上送云臣詳細看審後修成册上送于備邊司敎以雖因藥用年前有本司知委而年年多數輸致必有民邑之弊此後十立內外具狀啓上送事令廟堂行會
정조 21년 · 강
差李東煥照訖四所試官
정조 21년 · 강
命吏曹正郞尹永輝先汰後拿尋命勿施
정조 21년 · 목
政院啓言省記之呼申卽呈不易之例也而今日吏曹省記累度催促始爲來呈於申牌已久之後萬萬可駭當該吏曹郞廳所當重勘何以爲之乎敎以當該郞廳汰去令該府拿問嚴處○因永輝拿處傳旨敎以始覺政院啓辭之慢侮所致寧失於有罪勿勘之過於分數豈可任其插木習杖乎此傳旨勿施仍令入直又因汰去傳旨敎以此傳旨亦爲勿施
정조 21년 · 강
召見諸承旨及有司堂上趙鎭寬李書九江界府使柳誼鍾城府使朴光鎭厚州僉使吳載光于誠正閣
정조 21년 · 목
承旨持公事誼等辭陛也○予謂誼曰卿新從湖邑而來湖之年事何如耶誼曰大體則可謂豐登而當初移秧時得兩於旱餘故或有力不足而未及一齊早移者此等處恐難登熟矣予曰洪州民瘼與邑弊詳達也誼曰洪州邑況甚不足而本州魚箭自均投以後納什一之稅故本官不免於買取今若以魚箭出給本邑則庶有益於官況矣予曰山林川澤虞衡之官自唐虞有之且況陸民旣皆有田稅有土貢則海民獨豈可無稅乎近來宮房亦不給魚箭而旣非如統營之有關重者則豈可許給魚箭乎予謂書九等曰御營廳保米濫捧事使廟堂査實矣今見草記只餉郞之請罪者果是成說乎昨夜送宣傳官于御將處使之詳査則果爲綻露無餘御將之當初矇不覺察者尤極駭然矣卿等退去捉致該營首校一一査問後草記也
정조 21년 · 강
命此後湖西湖南所納京軍保米若値歉歲則分等狀啓以甚處保米軍停退或代捧間稟處
정조 21년 · 목
前洪州牧使柳誼啓言京軍門保米若値不豐之歲督捧以納則春窮之時民情可矜此後如此之年則待秋成備納民力似紓矣敎以保米軍之可矜可勝言哉此所以今年特許闊狹此後本道値歉之歲則分等狀啓必以甚處保米軍停退或代捧間稟處湖南亦然依湖西例爲之之意竝爲分付兩道道臣而此蓋諺所謂鳥足血與凍足溺豈可曰捄其本之政乎不革營納則其外皆苟也然第令兩道道臣各別嚴飭於收捧之際申察於上納之後不謹守令與該營具由狀聞以此下敎欲爲書之壁間仰述代柱帖故事以考其京外勤慢矣
정조 21년 · 강
飭諸道軍丁刊册外雜名色增加之弊
정조 21년 · 목
前洪州牧使柳誼啓言軍丁刊册之外或有備局及監營新創保軍各樣名色多端宜有一番釐正之道矣敎以良役實總卽先朝頒下之金石關和則近來雜名色之營邑無難增加以致小民之日困者萬萬痛駭先從畿甸試欲留意於淘洗其後出而不得不仍置者前有而不可不汰正者科外濫設之處使之着意商量姑未知擧行之如何而外此諸道姑難竝擧及致撓民若自下方便免罪之方又何必禁之乎第令廟堂以此擧條行會各自小心
정조 21년 · 강
命洪州砲保外以純木備納京營者令廟堂問于該道使之據實狀聞
정조 21년 · 목
前洪州牧使柳誼啓言京軍門所納錢木參半自是法典本州非木綿之地而近來每以純木備納此係民瘼敢此仰達敎以豈砲保之謂乎否則何以純木捧之乎令廟堂問于該道使之據實卽爲狀聞
정조 21년 · 강
命安興鎭造船時曳木軍價督徵者令道臣詳査以聞
정조 21년 · 목
前洪州牧使柳誼啓言安興鎭造船物力價米自有公穀劃給而謂以曳木軍價督徵於沼海近面民人輸送安興實爲殘民難支之端矣敎以令廟堂分付道臣詳査流來謬例狀聞
정조 21년 · 강
命忠淸水營捧糴時謂以族徵越境推捉之弊令道臣各別嚴飭
정조 21년 · 목
前洪州牧使柳誼啓言水營捧糴之時若有稍饒之民謂以族徵每爲越境推捉民弊多端嚴飭袪弊似好矣敎以忠淸水營之爲弊民邑甚於他道者以其該閫處地之似然此似微事關係民隱況本有法禁者乎竝與徵族之弊而各別嚴飭該水使俾有息肩之方亦令道臣各別察飭
정조 21년 · 강
命稅船裝載減數便否問于廟堂草記
정조 21년 · 목
前洪州牧使柳誼啓言稅穀一船所載旣準干石竝其船人船價及雜費條洽爲一千四五百石所載太重不如輕舟之利涉若減數裝載則其於舟行似爲便好矣敎以問于廟堂草記
정조 21년 · 강
命洪州補役廳所納引用爲弊之端問于道臣狀聞
정조 21년 · 목
前洪州牧使柳誼啓言本邑補役廳米從民結區劃換作雜物春秋例納於監營自有定數而挽近以來次次引用勢將至於加斂此爲小民難支之端從今以後依節目輸納無得引用之地似好矣敎以問于道臣狀聞
정조 21년 · 강
遞兵曹參判李義弼以柳誼代之
정조 21년 · 목
敎曰除拜後不爲入直兵曹堂上許遞○敎以自昔騎省內司久任著勞者必稱主人近來此規廢閣年來益甚閽禁之不嚴職由於此兵曹參判見窠江界府使柳誼除授牌招入直
정조 21년 · 강
命江界府使之代今日政另擇興海郡守之代道內守令中擇差
정조 21년 · 목
吏曹判書閔鍾顯參判徐邁修參議蔡弘遠違召政院依例捧傳旨仍請判書參判更卽牌招允之敎以參議只推一體牌招判堂則開坐後使之承牌江界府使之代勿論文武今日政另擇事分付又敎曰興海郡守之代道內守令中各別擇差除朝辭赴任其代亦令今日政差出待下批當日辭朝
정조 21년 · 강
命御營大將李漢豊忠州牧投畀餉色郞趙濟民嚴棍充軍都提調金履素罷職
정조 21년 · 목
備邊司啓言御營廳保米捧納時濫捧與椎扑委折依下敎捉致該營首校嚴棍査問則首校徐有祁所告內各邑保米捧納時濫捧之弊非不種種申飭而許多宿弊終未盡袪至於今年郞廳帶隸及該倉下屬以近一斗容入之器迭相浮出之弊猶復如前所謂看色米在前則每邑所納勿論石數之多寡一次浮出看色於該郞矣今年則一次浮出之外又以小器逐石浮出仍爲該郞帶隸之所消瀜庫直輩科外別人情侵徵於各邑吏者業已現發於大將廉問雖卽推給當初所捧果爲米六十石錢二百四十兩至於椎扑事上納色吏之拿入者幾乎無邑無之而其中泰安海州色吏則各加重棍萬頃色吏則結縛於曝日之下許久懸罰仍爲決棍幾至氣塞之境忠州色吏則倉屬輩因其誅求之不能饜足至有私自結縛恣意討索之擧云各營保米捧納時濫捧之弊侵虐之習前後飭禁何等申嚴而該營慢不察飭色郞之犯科下屬之作奸若是狼藉揆以國綱萬萬寒心請該大將李漢豊施以削職之典敎以軍營保米布之法不草則何以救吾民於塗炭之中乎每中夜以思不暑而慹耿耿一念惟在於矯弊二字而民可與之樂成不可謀始以是心上之經綸姑似閑商量然而此而竟不能救得一半分弊瘼則其可曰仰體先朝爲軍民減疋蠲役之聖意也哉先以袪甚之道禁其太無形之習年前大臣之擧條其時措辭之批旨墨且未沫又有今番之所犯至登於臺章及其査問益知其所未知濫捧勒徵姑無論法外之刑罰備盡刻毒云云咫尺城闉之內眼無國法若此所當今日內革罷御營廳屬之訓局或兵曹姑爲參酌而此將臣稍以廉財守法得名者猶不能禁戢他何言哉事旣現發若不施以重典何以謝吾民乎該將臣李漢豊忠州地投畀一以信王言一以慰民情該卽別有處分於供招判下而助虐營屬令該曹刑推照律草記事分付仍自本司枚擧此批行會保米布應納諸道此後兵曹以下各衙門各營門科外勒徵法外濫刑之復踵前習者亦自本司隨其摘奸現發這卽草記事書付壽籌司之壁上以爲常目之資○義禁府啓言前御營廳餉色郞廳趙濟民口招以爲保來濫捧事則元捧七千石內先捧六千五百石每石斛上加捧二三分厚剩米條一百四十石斛上加捧每石一斗許渠之下屬二名及色吏庫直食床持來人每日捧上時五六升所入瓢子浮出給之倉主人輩以精捧之請庫直二名處給人情米一百二十石矣入於大將廉探徵出還給而渠則全然不知椎扑事則泰安色吏所納二十餘石米色麤劣故決棍七度公州色吏所納米三十餘石到江後不卽納故決棍五度各邑倉主人七名則或米色麤劣或上納遲滯屢次嚴棍此外法外橫侵事則渠之下隸每日捧上時以瓢子浮給米不給與各邑色吏多有爭詰之事此莫非渠罪云請上裁敎以所供比之備局草記多有吞吐之跡而渠亦不能全然自明至於法外之刑該營大將一一査實稟奏則有百其喙敢容一辭乎爲先付之兵判嚴棍三十度三南最遠地充軍又啓言前御營大將李漢豊忠州地投畀事命下矣發遣府書吏押送配所○兵曹啓言依傳敎御營廳餉色郞廳趙濟民嚴棍三十度後康津縣充軍出付畿營使之定驛子押送配所○刑曹啓言御營廳餉色書吏金得豊庫直全得年使令鄭得孫等竝嚴刑一次後金得豊龜城府全得年吉州牧鄭得孫任實縣竝從三年各定配所卽爲押送○敎曰京營之設置都相俾管大體卽古使相遺意詢名責實之政在具僚猶然況大官乎因臺章該營科外之徵與法外之刑至登於廟堂査奏將臣投畀郞官棍竄則其可不責備於都相乎御營都提調金履素罷職
정조 21년 · 강
以趙心泰爲御營大將徐有隣爲水原留守
정조 21년 · 목
敎曰水原留守趙心泰爲御營大將行廣州留守徐有隣爲水原留守兼壯勇外使竝卽牌招傳授虎符傳令牌及命召時在任所者自政院下諭廣留之代差出然後外使可以受符卽令廟堂議薦仍令當日辭朝
정조 21년 · 강
賜掌令鄭最成鹿皮一令
정조 21년 · 목
敎曰近來揜婀時樣能以民隱上疏者其在來言獎後之道當有示意掌令鄭最成準職除授今日政政擬入事分付銓曹京軍門之犯科若此而堇始有一言則外邑守宰懲貪之政有誰言之乎其責顧不在於耳目之官乎道內有墨倅而不能論列則其罪道伯又當之隨現彈劾以爲振勵之一助事令兩司知悉仍令廟堂謄頒此敎於諸道俾知三令之意○吏曹啓言掌令鄭最成準職擬入事命下矣鄭最成已經準職何以爲之乎敎以內下鹿皮一令賜給
정조 21년 · 강
命前興海郡守尹弘心使之自現囚巡將金聖準罷職監軍鄭宅休部將劉宗巖附過放送
정조 21년 · 목
義禁府啓言前興海郡守尹弘心拿覈事命下矣尹弘心時在任所云請發遣府羅將拿來敎以此時嶺邑府隸之下去必有弊端嚴飭道伯使之星火自現囚萬一遲滯加等勘罪又啓言一所巡將金聖準原情以爲當夜街鼓之徑打雖緣更卒之誤傳始而不善申飭終而未卽摘發矇然不察之罪在所難免云監軍鄭宅休原情以爲不能申飭更卒至於街鼓徑打之擧恭俟重勘云分軍部將劉宗巖原情以爲分軍之規每當當月定送各處而本無逐日點考事故未及周察致有此街鼓誤傳徑打閣鐘之擧莫非渠矇不檢束之罪云金聖準鄭宅休曾經侍從及宣傳官請竝議處劉宗巖刑推得情敎以巡將罷職監軍及部將爲先附過放送
정조 21년 · 강
遞掌令鄭最成持平沈鎜司諫柳畊正言宋知濂
정조 21년 · 목
執義李基讓掌令鄭最成持平沈鎜大司諫李尙度司諫柳畊獻納韓致應正言宋知濂尹寅基等違召政院捧入罷職傳旨敎以昨日兩司違牌衆所共知情勢親病人竝許遞其外傳旨勿施
정조 21년 · 강
命兵曹佐郞李東萬改差
정조 21년 · 목
以監軍望單敎以未肅拜郞廳改差
정조 21년 · 강
有政吏曹判書閔鍾顯進
정조 21년 · 목
以洪秀晚爲副修撰趙尙鎭爲刑曹判書林蓍喆爲江界府使金孝眞爲司諫吳翰源爲掌令蔡趾永爲持平金圭夏爲正言趙心泰韓用龜爲同義禁鄭致愚爲興海郡守○再政以申純爲鴻山縣監
정조 21년 · 강
命寧邊府使李健秀江界府使林蓍喆相換
정조 21년 · 목
敎曰厚州卽一江界雖謂之熟手可也寧邊府使李健秀與新除江界府使林蓍喆相換仍令除朝辭赴任寧邊府使亦令不多日辭朝
정조 21년 · 강
罷同義禁韓晚裕金履翼職
정조 21년 · 목
政院啓言禁府口招坐起時帶堂上者雖在禁直晝仕出去例也而今日時囚口招坐起時同義禁韓晚裕金履翼或仕進本院或入直總府俱不進參事甚未安韓晚裕拘於廳規不得請勘金履翼請從重推考敎以竝罷職
정조 21년 · 강
副校理洪樂游疏陳春秋兼銜應避之嫌賜例批
정조 21년 · 목
樂游父明浩方帶同知春秋之任也○吏曹啓言樂游春秋兼銜減下允之
정조 21년 · 강
召見前水原留守趙心泰于重熙堂
정조 21년 · 강
以徐鼎修爲廣州留守備薦也
정조 21년 · 강
照訖二所試官李貞運三所試官朴鍾淳相換
정조 21년 · 강
命御營廳今夜發巡令中軍代行
정조 21년 · 목
敎曰御將姑未交龜該營今夜發巡令中軍代行事牌招聽傳敎
정조 21년 · 강
判下京畿獄案一度湖南獄案六度湖西獄案一度關西獄案一度命南陽囚洪有土里取服償命咸平囚丁載德扶安囚金宅周減死定配求禮囚柳秀坤刑放益山囚楊敍欽刑配珍山囚朴贊儀杖放務安囚丁就儉依道啓決處仍命秋判權▣施以譴削之典結城囚朴三卜獄事更付亞堂十分究理寧遠囚朴尙七獄事待新判堂出仕回啓
정조 21년 · 목
太廟永寧殿秋享在再明也
정조 21년 · 강
命大享諸執事以年少無故之人塡差執禮大祝以閣臣玉堂翰注通融塡差
정조 21년 · 목
敎曰日慹如此明日大享諸執事中年多及或有實病者以年少無故之人更爲塡差其中執禮大祝閣臣及時任玉堂翰注通融塡差事分付
정조 21년 · 강
禮曹以太廟景慕宮秋展謁日子啓稟命生涼後更稟
정조 21년 · 목
該曹啓言太廟秋展謁吉日以何間推擇乎敎以生涼後更稟又啓言景慕宮秋展謁吉日以何間推擇乎敎以太廟秋展謁後更稟
정조 21년 · 강
以蔡弘遠爲承旨前望也
정조 21년 · 목
弘遠方在罷散中政院啓稟敎以敍用
정조 21년 · 강
以李周憲爲淳昌郡守口傳也
정조 21년 · 강
持平李明孚疏論平壤碧只島査啓該道臣之罪賜批
정조 21년 · 목
疏略曰平壤碧只島卽世祖朝敵愾功臣延福君張末孫賜牌地也磨崖而刻其名立碑而表其地環一島四十里依舊自在之狀萬人所共的觀者也末孫之後流落零替轉成抛棄謾作島民之私物者久矣年前因末孫後裔持御券納公至有本道行査之擧而反以滄桑變幻無所依據之說肆然誣罔於回啓之中又復鑿崖之刻沈碑於水以滅其憑信之跡使朝家恤勳裔之德意竟不得下究而無端餙詐甘自歸於罔上之科竊聞受賂指囑自有其人有口皆言此非臣目擊姑不索言而惟彼一片碧只島宛在水中央地漏王府之版圖稅歸奸猾之私橐者的實無疑則渠雖百喙烏得辭欺罔之律乎臣謂當該道臣捧現告亟施屛裔之典以爲爲人臣欺君者之戒批以當該道臣事風傳何可盡信不允爾其勿辭察職
정조 21년 · 강
命抄啓文臣七月朔親試待題下在家製進
정조 21년 · 목
內閣以抄啓文臣七月朔親試啓稟敎以久休矣設選以後初有然處暑姑未過待題下使之在家製進
정조 21년 · 강
命前承旨李翼晉入來監印
정조 21년 · 목
敎曰前承旨李翼晉敍用時無職名令該曹口傳付軍職使之入來監印
정조 21년 · 목
寅采避嫌以爲有言責者不得其言則去古之道也臣伏見世道壞敗而邪說橫流人心陷溺而浮言胥動目下大義理莫急於尊聖德明聖志距邪說息浮言而獨奈朝論橫潰國言紛紜元老任明張之責而媢嫉者目之以架鑿多士奮沫飮之請而背馳者譏之以謟諛必欲熒惑群聽眩亂國是使幾明之大義反晦已立之人紀將墜原其始則雖由搢紳相軋之習究其歸則必貽宗社無窮之憂臣於辭疏之末敢以嚴卞淑慝明示好惡爲請矣不料喉司諉以涉禁半日相持終不捧入不得已至於侵斥承宣而竟未登徹官以諫爲名而陳章見阻則其爲曠言職而壞臺體非但不得其言者比也故遂日尋單蹙伏俟勘昨日賓對亦不得抗顏冒進至有承宣請推之擧召命之下去就爲急故只得遁例違牌而退今始來避所失尤大以此情踪其何敢晏然於臺次乎請命遞斥臣職批以勿辭亦勿退待
정조 21년 · 강
以徐邁修爲吏曹參判前望也
정조 21년 · 강
命承旨蔡弘遠遞差翰林吳泰曾金履永事過後禁推
정조 21년 · 목
敎曰近來謬習雖皆無難擺脫格例而新進小官亦焉敢乃爾乎翰林之特差祭官者名以齋宿皆以兼春秋代直出去豈有如許道理乎若有差祭之命則得暇在家者猶可入來省記在禁直者出齋他司不但事面之駭然承宣其可捧入省記乎雖似微事所關朝體當該承旨遞差上下番翰林使之更卽省記而事過後禁推
정조 21년 · 강
以趙鎭寬申耆爲承旨竝前望也
정조 21년 · 강
召見大臣備堂及藥院提調沈煥之副提調洪明浩于熙政堂
정조 21년 · 목
行次對藥院請診也○予曰御營廳事可謂寒心有國之所以爲國莫如法綱先王朝減布蠲役顧恤生民之德意果何如予之夙宵憧憧惟在於仰體聖意率由成憲而邇來奸僞百出至於今番該郞捧米事而其蔑法害民極矣名以朝官眼無國法剝割椎扑惟意縱恣咫尺城闉之內法外之惡刑科外之勒徵無狀莫甚昨日備局査問之後始皆綻露無餘寧不駭痛至於該大將平日以廉謹奉法見稱而今番之不能檢飭誠非所料深深九重固無以見民間疾苦而今於此事之發實有靦然之心如非干法剝民之關係至重者則豈可以幺麼升米之事當暑臨殿終日勞動若是處分乎右議政李秉模曰該郞之椎剝濫捧之狀如是狼藉而廟堂裒如充耳今因臺章始乃發覺臣等不勝惶恧之至予曰向日刑判事尤可怪也事關風化邊者皆欲壞破此果何意刑曹獄案中子之復讎夫之樹綱而必欲翻案又有敦恤親族者可入於五倫行實而亦欲置辟實是常情之外且以朴三卜事言之凡民之潛奸良女猶有當律況此三卜之爲人雇奴而潛奸雇主未笄之女者大關風化者乎雇主雇奴雖似稍異於世傳之主奴今旣曰主曰奴則雖一時之間名分已定無論和與劫其所以生心於作奸者已是大關風化且謂之和奸則厥女必無自死之理旣非和奸則其死豈不冤且矜哉雖曰三卜無劫奸之迹而主家無逼死之事旣以未笄之女遭此强暴之患則恥而不言者固其勢也三卜敢以虛謊醜說欲售勒奪之計則厥女之羞憤自決事理當然奴則奴矣而名分莫嚴於主奴死則死矣而根因實由於三卜旣無和與劫可辨之迹而厥女則必斷之以和奸歸之以淫女三卜則必原之以情迹傅之於生道者誠莫曉其意也前刑判之以長短雇等說力請貸死張皇論列者豈不異乎其時收議卿已主傅生之論而戶判之議亦然予意則終未知諸議之爲是也秉模曰律文雇主若殺雇奴則減等於死罪者蓋爲有間於世傳之奴故也且雇奴若或放遣則與路人無異故臣意則以爲世奴雇奴煞有分開而所以置之傅生之科者此也若使厥女遭此强暴則當卽地就死而今於事覺之後始乃自死者殆近於和奸三卜恐非當死之律矣戶曹判書金華鎭曰雇奴之稱以雇工者蓋異於世傳之奴故也而每年春間或有放遣任其去就者則今此獄案恐不可論以主奴之義直置之一律矣予曰兵判向日亦主傅生之議矣兵曹判書李祖源曰臣意則亦以爲此獄恐非償命之事矣予曰顧今急先務莫過於正名分樹風化而雇主雇奴亦有名分則準之以一律實是五刑五服之意而非可以凡人擬議也明矣昔張詠見小兒之批其父而卽地置法者蓋出深慮風敎之意則此事亦然予之所畏者風化與名分也且以日前醫女事言之掖庭則上下之分尤別於他處醫女旣是婢屬則凌辱官員豈非有關名分乎本事之猥屑微細姑無論刑判之以此事肆然陳章齗斷不已不念法綱之自弛名分之有乖者豈不萬萬可駭乎秉模曰刑判事可謂反常矣予曰近來臺諫之逐日違牌亦關法綱此乃丙申以後事也昔在肅廟朝則臺諫無敢違牌而先朝亦然今日卿宰多是先朝時人亦必知之矣合啓請牌亦非古法是故監察茶時不過一朔一二次矣且臺諫之職雖卑與人主爭是非與大臣相可否固是美事而顧其品秼則不過四五品也豈可每日請牌每日坐違不念事體之有損乎華鎭曰古者臺諫無情勢而元無公然違牌之規矣予曰臺諫執法然後可以維持世道而今之臺諫闊略於此故其弊甚至命令不行綱紀日壞豈非大可憂者乎今日登筵諸臣交相勉戒使之丕變正爲今日第一義而生民休戚亦係於此也秉模曰鄭最成之疏泛看則雖不過論數三蔭武守令而臺諫苟能當言而言則自大臣以下以至守令必皆畏憚矣予曰監司掌試之法卿意以爲何如秉模曰實是出尋常萬萬之事臣於平日講究外邑科場草弊之策而思慮終未到此矣伏見傳敎下者欽仰之極不覺一身之若輕擧也予曰此事卽予素所蓄積講究于中者而今日斷然行之然利害便否之間必有異同之論予欲聞之秉模曰果是善爲變通者或言有行部相妨之慮矣予曰諸宰之意亦何如華鎭曰監司主試之法甚好矣但試邑定於一處則赴試士子遠近不均是或爲弊矣予曰近聞諸議行部之相妨於試場也赴擧道里之遠近也監司之見欺於奸吏也者皆是好言然凡事大體好則行之豈有十分無弊之事乎古之美法亦或久則有弊者矣華鎭曰變通之時豈顧些少弊端乎工曹判書金文淳曰監司主試恐無後弊矣祖源曰臣意則可謂除弊而未見爲弊矣予曰敬差官之差遣也監司都事時相爲之今此掌試後若有難處之端則更送都事亦無不可此非一定之制也
정조 21년 · 강
命總廳秋操及廣州輪操大操竝停止以官鎭門聚點擧行
정조 21년 · 목
右議政李秉模啓言頃因諸道習操稟處草記批旨內總廳廣州江華則便否問于帥臣更爲草記事命下矣卽見前廣州留守徐有隣所報則以爲今年穡事先從廣州境內參以屬邑所聞則一邑一面之中優劣交錯未免穴農優者固無難於裹糧劣者必不得以措手今秋輪大操之設行恐欠息肩之道云總戎使金持默以爲本廳習操採探民情於當次坡州長湍兩邑則目下穡事未免穴農非徒糧資之難辦自有受弊之多端今此行操恐欠息肩云矣更問便否之命旣出於採探民情之聖念而今此所報竝以穴農爲言請總廳秋操及廣州之輪操大操竝令停止只以官鎭門聚點嚴飭擧行江華則姑無報來追後草記從之
정조 21년 · 강
命都政中加出引儀望筒勿施推前吏曹判書鄭民始
정조 21년 · 목
右議政李秉模啓言都政中南陽監牧官白東鈺以加出引儀移差則其窠自在勿補而誤爲差代請引儀望筒勿施前吏曹判書鄭民始推考從之
정조 21년 · 목
右議政李秉模啓言北評事金熙周雖因特敎照望排擬於曾經玉堂人首末望之間者有礙政眼請兵曹判書李祖源推考敎以認爲已通淸而使之檢擬矣欲懸承傳則當爲首望否則依加望例末擬亦可而擬於兩間果爲不察依爲之
정조 21년 · 목
右議政李秉模啓言今日次對兩司不備而諫長旣已登筵則下位臺諫之隨入有違格例請當該臺臣推考從之
정조 21년 · 강
命藥院所用蛇油丸自江華府製來
정조 21년 · 목
藥房提調沈煥之啓言今年蛇油丸請以江華府排次製來從之
정조 21년 · 강
命八處郊壇四孟朔禮郞看審時馬祖壇一體擧行
정조 21년 · 목
禮曹判書李時秀啓言八處郊壇每於四孟朔發遣本曹郞官看審有無頉草記乃是定式而馬祖壇亦當一體擧行矣從之
정조 21년 · 강
命白峙僉使金川郡守分掌秀龍山禁養
정조 21년 · 목
開城留守黃昇源啓言本府大南面與金川郡分界處有秀龍山而體勢甚鉅延袤周廻極其遼遠其上有十處嶺隘蓋近畿大關防也白峙僉使處於嶺以南任其嶺隘禁養之責故嶺以北則以金川民之居住嶺底者定爲山直禁養矣一自大小南面移屬本府以後金川以爲白峙旣屬松禁則金川民不當爲山直云莫重關隘亦多疏虞之慮從今以往嶺以南白峙次知禁養而自臣府考察勤慢嶺以北金川次知禁養而令該道兵使句管檢飭則似有實效而事係關防請下詢大臣處之予曰曾經留守先陳所見刑曹參判趙鎭寬曰年前劃付時旣以山脊爲界則禁養等節自當如此矣予曰大臣之意何如右議政李秉模曰依此定界禁養爲宜矣從之
정조 21년 · 강
大司諫李尙度請申定照訖考講之法頒布外邑賜批
정조 21년 · 목
尙度所懷以爲今番鄕試之分半道聚試於監營非但體貌旣尊群弊自袪論以事面實是縣升之州州賓興於太學之三代遺意也大抵旣以試事付之道臣則今雖試之以半道而終必竝一道全付然後始得縣升於州之本意而第念鄕外試場比京尢淆雜此弊不袪則全一道咸聚一場其勢亦末由矣臨科照訖講雖有法典而必有別般規式使守令嚴其考講而仍又驗察才實刊落其雜流以簡許赴之額則場屋可淸而雖使咸聚一道可無難容之憂矣此雖非今科可行之事亦必預有成規然後乃可趁後式收效臣謂申定照訖考講之法頒布外邑俾各遵行期有禁闌入淸科場之實效宜矣敎以自有舊章各令道臣誠心修明則好矣
정조 21년 · 강
重推水原留守徐有隣
정조 21년 · 목
敎曰特敎下諭之下謂有情勢經宿城外尙不入來受符分義之外有關師律華城留守兼壯勇外使徐有隣爲先從重推考使之卽爲膺命有隣違召敎曰水原留守徐有隣從重推考更爲牌招斯速受符有隣又違召敎以外使受符之體重不比於守臣之密符袛受處義之外事體萬萬未安更爲牌招違牌勿捧傳旨
정조 21년 · 강
罷廣州留守徐鼎修職
정조 21년 · 목
政院啓言廣州留守徐鼎修謂有身病來詣朝房屢度催促無意承膺請推考敎以從重推考以補外知之使之肅命又敎曰處義太過交龜時急亦何敢言病留守雖兼備堂異於內職則昨今兩日以兩守臣去就酬應若此國綱所在豈不萬萬寒心乎廣州留守徐鼎修推考更爲嚴飭使之斯速出肅又敎曰聞其實病雖曰難强而以夜朝酬應之極煩爲敎則揆以分義義當竭蹶而進身闕下尙無動靜云者大關國體廣州留守徐鼎修罷職其代薦望卽爲書入待下批使之卽刻受符事言于右相
정조 21년 · 강
以洪檍爲廣州留守備薦也
정조 21년 · 강
以李尙度爲承旨前望也
정조 21년 · 강
禮曹參判尹得孚陳疏乞遞泮任賜批許之
정조 21년 · 목
疏略曰臣所叨泮長之任前後祈免非止一再而一味虛縻遽又經年目今庚炎始退新涼將生泮宮課試正其時也而臣之愚迷旣不堪擧職且素患痰眩之疾適又發作今玆試圍不遠照訖已設自本館管攝應行之事紛然沓至而病症如右一未應接伏乞解臣泮長之任使國試無癏曠之患批以事勢然矣泮長之任今姑許遞仍敎曰大司成之代今日政差出待下批牌招以爲進去試所檢飭之地
정조 21년 · 강
敍前吏曹判書金載瓚前禮曹判書趙宗鉉
정조 21년 · 목
敎曰重臣闊於事情不忍立視其做錯因事處分而責備也飭已施前吏曹判書金載瓚敍用飭亦施矣前禮曹判書趙宗鉉敍用
정조 21년 · 강
敍前綾城尉具敏和
정조 21년 · 강
正言尹寅基避嫌賜批
정조 21년 · 목
避嫌以爲賓對有命願切覲光敢隨長僚之後依例趋參矣及登筵席乃以一司兩員之不宜俱入致勤聖敎繼有大僚問備之請臣之生疏於是乎益著矣以此情踪何敢仍冒於臺次乎請命遞斥批以勿辭亦勿退待
정조 21년 · 강
推承旨李勉兢等重推注書洪樂浚
정조 21년 · 목
政院啓言今日臺廳避嫌啓辭誤以所啓書入臣等不察之罪不勝惶恐而當該注書所當重勘何以爲之乎敎以爾等推考注書從重推考
정조 21년 · 강
遞掌令吳翰源正言金圭夏
정조 21년 · 목
敎曰在外臺諫許遞今日政差出
정조 21년 · 목
以南公轍爲大司成鄭存中爲知敦寧玄重祚爲掌令金熙周爲正言熙周韓始裕新通也李邦榮爲副總管
정조 21년 · 목
敎曰北評事金熙周仍任而正言之代今日政差出
정조 21년 · 목
政院啓言今七月二十一日神宗皇帝忌辰日親行望拜禮何以爲之乎敎以謹當躬行矣○敎曰明日望拜時闕字牌奉來然後可以行禮若値兩下則當不爲奉來應參諸臣及皇朝人子孫忠臣後裔參班者知此觀勢齊會事分付
정조 21년 · 강
遞副總管李燁金翊休尹在明李邦榮以西春君㷸李聖圭李家煥申大顯代之竝前望也
정조 21년 · 목
以寶劍望筒敎以懸頉及未肅拜在外總管許遞前望單子入之待下批牌招察任
정조 21년 · 강
命前慶州營將李敬熙加資勿爲還收
정조 21년 · 목
兵曹啓言前慶州營將李敬熙旣以赤赴任改差所授加資依例還收敎以忠武之家自別況明將望拜北苑其家人豈用常例加資勿爲還收
정조 21년 · 강
分藏五倫行實于中外頒賜諸臣
정조 21년 · 목
粵我世宗盛除命集賢諸臣蒐閱古今書傳得孝子忠臣烈女之卓然者百有餘人圖形於前紀實於後賜名三綱行實繼而金安國集歷代諸賢處長幼交朋友可爲師法者於兄弟附宗族於朋友附師生名曰二倫行實至是歲旣刊鄕禮合編又命諸臣合三綱二倫之書釐爲一編命之曰五倫行實自鑄字所印行工告訖敎曰新印五倫行實宙合樓一件西庫六十件等城行宮十件內閣三件玉堂春坊各二件外奎章閣五處史庫政院外閣成均館四學議政府備邊司六曹漢城府五部八道監營四都留守營三百三十州縣官上鄕校上各一件分藏時原任大臣閣臣時任承史師傅諭善監印諸臣抄啓文臣檢書官近來册子與聞諸臣各一件賜給領府事洪樂性左議政蔡濟恭奉朝賀金鍾秀領敦寧金履素判府事金憙右議政李秉模故右議政尹蓍東提學鄭民始沈煥之原任直提學徐浩修徐有防徐鼎修金載瓚徐龍輔鄭大容直提學李晚秀原任直閣金勉柱尹行恁徐榮輔南公轍金祖淳李始源檢敎待敎沈象奎李存秀徐有榘都承旨洪明浩右承旨李勉兢左副承旨李肇源右副承旨李尙度同副承旨金達淳假注書李泳夏朴廷儉兼春秋金良倜金景煥金珍恪師傅宋煥箕左諭善尹得孚右諭善李城輔吏曹判書閔鍾顯總管李家煥曺允亨前參判韓晚裕前承旨李集斗李相璜丁若鏞李翼晉尹光顏舊抄啓文臣李益運洪仁造李書九金啓洛金熙朝洪義浩鄭晚錫李儒修權晙嚴耆宋知濂金熙華崔光奉抄啓文臣金近淳申絢曺錫中洪奭周吳泰曾金履永趙萬元柳台佐柳遠鳴金熙洛尹致永具得魯宋冕載鄭取善姜浚欽洪命周金熙周金處巖李英發前府使成大中仁川府使黃運祚前檢書官朴齊家柳得恭李旭秀檢書官徐理修李藎模成海應元有鎭兼檢書官柳本學各一件賜給
정조 21년 · 강
命嶺營營吏權啓晃等令道臣別般酬勞
정조 21년 · 목
敎曰營吏之繕寫御定册子古豈有是嶺營啓書體畵牢實篤厚特命招來繕寫仍付刻役此似微事亦欲懋實而然者渠輩繕寫之勞不可不拔例施賞回糧令惠廳優給下去後令道臣各別施賞各從渠願別般酬勞形止卽爲狀聞俾渠輩詑恩於七十州○賑恤廳啓言慶尙監營營吏權啓晃等五人處回糧錢各十兩題給
정조 21년 · 목
皇壇望拜禮在明也
정조 21년 · 강
詣春塘臺行望拜禮
정조 21년 · 목
具翼善冠黑圓領袍乘輿出宜春門降輿詣版位行禮如儀皇朝人忠良子孫及應參諸臣入庭行禮禮畢乘輿入宜春門還內
정조 21년 · 강
命兵曹判書李祖源記過尋命越俸五等該郞拿處
정조 21년 · 목
敎曰兵曹判書李祖源記過又敎曰近來俗習做官先圖卸務當事必要噤口此兵判之特除蓋取其氣岸而除拜之後見之於焉之頃已染俗習緩忽多端甚至今日行禮之時不能先期整飭致煩提敎豈不駭然之甚乎記過太無義兵曹判書李祖源爲先越俸五等該郞拿處
정조 21년 · 강
命遣承旨禮堂戶郞馳詣宣武祠奉審摘奸
정조 21년 · 목
政院以家煥再違召啓敎以若此則不欲着帽束帶乎傳旨勿施以前牌各別嚴飭
정조 21년 · 강
命御營大將趙心泰宣武祠句菅堂上差下郞官以兵曹郞廳例兼
정조 21년 · 목
兵曹啓言昨年七月二十一日傳敎中總管李源宣武祠句管堂上差下逐朔看審年老不能自力往來則兵判草記稟旨事命下矣李源今已卒逝今朔看審不得爲之云矣敎以況當今日益切風泉之感而宣武祠雖已依定式遣承旨奉審而句管之人宜有差出誰果可合乎問于參班時任大臣更爲指一草記又啓言依傳敎問議于右議政李秉模則以爲皇朝人子孫姑無可合者望拜禮參班中御營大將趙心泰可合句管云矣敎以依大臣言爲之而句管堂上以皇朝人子孫忠臣子孫中文蔭武從二品以上中隨闕差下廟堂主之俾尊其任而郞官之以禮賓參奉兼管事體亦不可以兵曹一軍色郞廳例兼官案書之事分付
정조 21년 · 강
敍前參判姜彛正參議金啓洛睦萬中金勉柱金載翼參知姜忱
정조 21년 · 목
敎曰飭已施矣兵曹堂上羅職人敍用
정조 21년 · 강
差校理李羲甲照訖二所試官
정조 21년 · 강
考下參班儒生製述試券施賞有差
정조 21년 · 목
北苑望拜禮後命參班儒生應製泮官參班武士待下敎試射以再造藩邦爲賊題承旨齎傳試取以來收券一百三十五張親考訖敎曰今日有雨意使之觀勢來待而及其行禮也班聯濟濟信乎渠等之爲忠臣之裔嘉其志感其誠仍命咸聚黌舍承旨齎傳御題試取以來矣況御考事體自別而如式試取亦異於一時應製者乎賦居首二下進士金文欽直赴會試之次二上幼學曹晦振曾見其人有氣力今見其文頗牢實且其先故未盡用令該曹待窠初仕調用三中一幼學閔羽成三中幼學金履庽進士金重淳三下幼學金在源生員任壽益草三下幼學南正容等各五倫行實一件賜給次上幼學洪義泳等各紙一卷賜給又敎曰入格儒生明日待令
정조 21년 · 강
命參下宣薦哨官小布十巡未滿十矢者削仕五日貫革十巡未滿七矢者削仕四日
정조 21년 · 목
因壯勇營諸將官射講單子有是命
정조 21년 · 강
命注書李毅采拿問重勘
정조 21년 · 목
承旨李肇源啓言日記修正所當詳愼前後飭敎何等申嚴而去月朔日記中初五日刑曹堂上處分傳敎初不載錄事甚駭然當該注書所當重勘何以爲之敎以聞甚駭然令該府拿問重勘
정조 21년 · 강
重推禮曹判書李時秀
정조 21년 · 목
政院啓言卽見禮曹郊壇摘奸草記則以祈雨壇有頉爲辭矣祈雨壇雖在北郊而壇名不載於五禮儀且況各壇亦多祈雨之地則今此草記初無處所之區別只稱祈雨壇者事欠詳謹原草記還給使之改修正以入而當該堂上請推考允之
정조 21년 · 강
命前領敦寧金履素敍用本兼諸司仍任
정조 21년 · 목
敎曰職是統轄也故意在求備前領敦寧金履素敍用本兼諸司仍任政官卽爲牌招開政下批
정조 21년 · 강
有政吏曹判書閔鍾顯參判徐邁修參議蔡弘遠進
정조 21년 · 목
以李敬一爲大司諫末擬金達淳新通也李秉鼎爲知春秋
정조 21년 · 강
命江華喬桐永宗秋操停止官鎭門聚點申飭擧行
정조 21년 · 강
諸道私操令道帥臣考察勤慢廟堂論奏
정조 21년 · 목
備局啓言頃因諸道習操稟處批旨內總廳廣州江華則便否問于帥臣更爲草記事命下矣卽見江華留守申光履所報則以爲春秋操鍊戎政之大者其在克詰之方不容少忽而府內目下農形優劣不同雖善爲結實終是宂農所屬邑中延白仁富未免失稔裹糧之艱辦裝之難不可不念且年來聚點寔有其效惟俟稟旨指揮爲辭矣總廳廣州旣依所報許停則不可異同江華秋操亦爲停止官鎭門聚點請申飭擧行允之不爲行操諸道依近例另飭私操其勤慢令道師臣考察道師臣擧行能否卿其考察論奏俾朝令惟行又啓言卽見京畿監司李在學狀啓則以爲喬桐永宗皆以環海斥鹵之地民食貧乏有倍陸地所屬軍兵布在沿邑而沿邑最多被旱秋農難望均登當此民力方艱之時若有屢日赴操之役則其爲貽弊有不可言喬桐永宗今秋習操竝姑停止事請令廟堂稟旨分付矣今年畿內沿農之最遜果如狀辭而總廳及兩都旣皆停操則今此仰請不爲無據莫重戎政次第許停雖極可悶揆以事勢有難彼此特爲依狀請施行官鎭門聚點請依他例另加申飭允之
정조 21년 · 강
放鍾城府赴防宣傳官李貞坤
정조 21년 · 목
北兵使鄭觀來狀啓以爲鍾城府赴防宣傳官李貞坤招致臣營三技俱爲試射則鐵箭騎蒭姑未及成功而柳葉箭則貫革十巡連爲二十矢得中一技今已成功放送一款何以爲之令該曹稟旨分付敎以放送事回諭
정조 21년 · 강
命時囚洪秉臣照律
정조 21년 · 목
義禁府啓言兵曹正郞洪秉臣原情以爲身爲禁喧郞從班之不齊下吏之攔入不能察飭溺職之罪實合重典云曾經侍從請議處允之又啓言洪秉臣身爲禁喧郞官莫重行禮至有班次不整下吏攔入之擧揆以法綱殊極可駭請以此照律允之
정조 21년 · 강
召見諸承旨及禮曹判書李時秀于誠正閣
정조 21년 · 목
承旨持公事也○承旨李肇源啓言公事啓下之除狀啓一度不踏啓字徑爲還傳請當該中官重推從之
정조 21년 · 강
水原留守徐有隣陳疏辭職賜批
정조 21년 · 목
疏略曰今有人朝衣朝冠立乎康莊之上忽被人推納于溝壑坑坎而從以下石滓穢遍體瘡痍滿身雖有仁人君子援而拯之振其衣而彈其冠若其不潔之累難醫之疾不啻纏骨髓而入膏肓矣今臣所經歷不幸類此罪惡之臚列指目之憯毒百倍於溝壑坎坑誣起白地禍餉闔門戈㦸交攻拳踢迭發又非下石之比惟我聖上濟之活之出死入生先從南城保障俾作萬里之流千仞之崗而此揂不足晉之于華城居留壯勇外使之任俾得以朝衣朝冠與簪紳齒而臣之累已纏骨髓臣之病已入膏盲爲世所需已矣無望南城玷污揂可諉之譴補不敢辭堂堂華城是何等職也寧容一朝自臣身玷污以貽淸朝無人乎之譏哉虎符體重不得不承膺袛受而萬無抗顏冒赴之路伏乞特許臣職名仍許臣退歸畎畝批以保釐之外兼有拱護之所重惟當竭蹶何用逡巡卿其勿辭辭朝
정조 21년 · 강
召見藥房提調沈煥之華城留守徐有隣前留守趙心泰惠堂鄭民始于重熙堂
정조 21년 · 목
敎曰左承旨與藥房提調來待華城留守前留守惠堂入侍○民始煥之問候予曰近來晚熱甚於庚炎間服淸心丸以滌煩鬱之氣而亦無顯效矣仍命淸涼飮二貼劑入予謂有隣曰華城功役今雖就緖尙多未遑況本府係是外使軍制一事亦不可不一番釐正卿順另念凡區劃之方與前留守商議爲之好矣
정조 21년 · 목
義禁府啓言兵曹正郞洪秉臣依律文杖一百收贖告身盡行追奪私罪施行敎以公罪勘放又啓言前假注書李毅采原情以爲刑曹三堂處分傳敎當載於日記而昏未覺得至有落漏之擧莫非溺職之罪云泛稱遲晚請刑推得情敎以除刑推今日議處照律又啓言李毅采日記修整在所審愼而有此落漏極爲可駭以此照律杖一百收贖告身盡行追奪私罪施行允之
정조 21년 · 강
命宣禧宮忌辰齋日次對勿爲循例來會仍命此後素饍單子呈于政院
정조 21년 · 목
政院啓言備邊司郞廳來言今日賓廳日次而無時急稟定事不得來會云矣敎以卿等能知齋日不爲循例來會比諸今日承宣之不爲微稟特公事入侍錯傳之事誠爲得體然旣無定式之文跡則此後大臣思之者思之未能思得者當如例來會豈不斑駁乎宣禧宮忌辰齋日正日依三月初三日十一月十二日坐齋時例朝紙雖不以齋日書出次對不可循例來會以此批旨備本司之掌故○敎曰廚院素膳封進有國忌私忌之別國忌則素膳單子呈於政院政院知此擧行而雖以今日言之宣禧宮忌辰齋日以其不呈膳單未免因循做錯此後宣禧宮忌辰膳單呈于政院事分付
정조 21년 · 강
以蔡弘遠爲承旨尋遞以李相璜代之幷前望也仍飭相璜肅命
정조 21년 · 목
弘遠違召政院例捧傳旨敎曰許遞前望單子入之待下批牌招察任以相璜批下相璜違召政院例捧傳旨敎曰旣非面譚則傳說未必眞的言之者之謂無實事聞之者之認是實事皆似然矣若是下敎之後安敢不爲承牌乎傳旨勿施
정조 21년 · 강
召見藥院提調沈煥之于重熙堂
정조 21년 · 목
予曰昨服淸涼飮子二貼頗覺開爽食味賴勝一貼夕間更爲煎入好矣煥之曰此劑極涼昨日再次進御恐太過今日連進實爲未安矣予曰大抵今人氣稟皆虛冷故蔘劑則無人不服涼劑則皆畏忌卿之聞見亦然故如是爲言耶予則雖冬節就煖則不得穩睡可知涼劑之爲予當劑矣重數稍減明日更爲煎入可也
정조 21년 · 강
命故右相尹蓍東大夫人喪令該曹優送致賻亦令內閣依閣臣生時遭艱例擧行
정조 21년 · 목
敎曰今聞故右相家大夫人卒逝云若使大臣在者恩禮豈泛忽乎貞敬夫人趙氏家令該曹優送致賻故相曾經內閣提學亦依生時遭艱例擧行事令內閣知悉亦卽分付該曹擧行
정조 21년 · 강
命水原留守徐有隣明日辭朝
정조 21년 · 강
以尹永儀差照訖講試官
정조 21년 · 강
還給照訖講試所草記命主掌官稱號委折令廟堂査實大司成南公轍罷職
정조 21년 · 목
照訖講三所主掌官以試官意啓言方夜擧燭之後有一儒生自謂應講來呈單子卽前敎官李在咸也纔登講席乘醉惹鬧係是朝官自試所停擧之外無他施罰請令該府拿問處之敎曰旣無應辦官則草記頭辭之主掌官云云已萬萬不成說然則不爲啓下不爲稟旨之主掌官果是何司何許官員乎凡有可以稟奏之事史官當爲書啓至於試官等卽不過通編所謂三館出身也渠輩焉敢草記乎但當借口於史官要卽書啓而已此草記捧納承旨從當處分而年少史官等不識東西一從謬習之狀尤爲可駭旣有主掌官則亦有內工房名色討索侵懲於貢人如大小科試所例乎其委折爲先令廟堂査實草記當該史官試官等以爲嚴勘之地試所若嚴則豈有如許之攔入亂雜乎泮堂入去檢飭云者果是何事檢飭乎當該大司成爲先罷職此草記還給
정조 21년 · 강
召見水原留守徐有隣藥院提調沈煥之照訖講試官林漢浩假注書徐俊輔于誠正閣
정조 21년 · 목
以蔡弘遠爲承旨魚用謙爲吏曹參議李書九爲大司成權裕爲同義禁
정조 21년 · 목
本院啓言朝筵雖伏承聖候差勝之敎而涼劑連爲進御亦甚焦悶臣等率諸御醫診察聖候議定繼進當否爲宜批以淸熱之劑果有效何必請診乎卽爲退去
정조 21년 · 강
遞承旨蔡弘遠以金履翼代之前望也命履翼及韓晚裕敍用
정조 21년 · 목
弘遠違召也○政院以金履翼方在罷散中何以爲之啓敎以飭已施與前承旨韓晚裕敍用
정조 21년 · 강
分揀河陽定配罪人金履永放羅州定配罪人尹熤
정조 21년 · 목
慶尙監司李亨元以履永到配馳啓敎以分揀事分付該曹該道○義禁府啓言羅州牧定配罪人尹熤放事命下矣尹熤放送事分付該道道臣
정조 21년 · 강
命照訖三所史官試官及該學訓導拿問嚴處該吏從重科治仍命自後式年別爲嚴飭場內擧行成均館久任官專掌
정조 21년 · 목
備局啓言依傳敎査問于照訖講所待令四學書吏等處則所告內式年照訖考講時自四學輪回主管而試所所用各樣物種牒報禮曹捧甘各司時當學訓導稱以主掌官牒呈而考講時亦爲進詣試所檢飭凡事故昨日草記亦以主掌官書塡內工房名色則果無之而捧甘各司合爲二十七處其中貢物衙門爲十六處工曹長興庫義盈庫則貢人特物種來待進排後計其所入受出踏印帖紙其外各司則以些少錢兩謂以前例防給該吏云故取考報禮曹文牒及渠輩私置簿則主掌官之稱號各衙門之防給果如所告蓋照訖考講時三館主試史官監試自是法典或有稟奏之事則史官所當書啓而循襲主掌官之謬稱敢以試官意書呈草記者誠極駭然當該照訖三所進去史官試官及該學訓導幷令該府拿問嚴處該吏等各司防給敢諉謬例有此彌縫於貢人之擧者極爲痛駭請令攸司從重科治允之敎以雖於尋常試射該曹主掌官啓下然後取用於貢物衙門自是法典則照訖講體貌反不若陞試焉敢以法典外事取用乎自後式年別爲嚴飭無敢違法入門等節訓導雖主之場內擧行凡事成均館久任官專掌事分付
정조 21년 · 강
遞承旨洪明浩李相璜以趙鎭寬李海愚代之竝前望也
정조 21년 · 목
相璜不爲仕進政院請牌招敎以與都承旨許遞前望單子入之
정조 21년 · 강
召見諸承旨及藥院副提調金履翼于誠正閣
정조 21년 · 목
承旨特公事也○予謂承旨趙鎭寬等曰今番照訖講特申明舊典禁其雜亂而聞老儒實才或多見落云豈非可惜之甚而亦豈朝令之本意乎鎭寬曰雖以照訖講一事言之遺珠之歎尙亦如此科弊之釐正實無好策矣
정조 21년 · 강
進御加減淸肺飮一貼
정조 21년 · 강
命此後諸道鄕試榜目修啓時入門收券及武所捧單數爻竝後錄
정조 21년 · 목
敎曰京外何異此後鄕試左右道榜目啓本入門數爻收券數爻後錄狀聞而武所捧單數爻亦依京試所例榜目後錄狀聞事令廟堂行會諸道亦令禮兵曹知悉
정조 21년 · 강
領敦寧金履素以御營郞濫捧不能察飭事陳疏請譴乞收諸司仍任之命賜批
정조 21년 · 목
批以向者處分出於求備之意而兼欲信朝令恤民隱嚴師律也卿須安心肅命仍命遣史官傳諭
정조 21년 · 강
大護軍李秉鼎疏陳病狀乞免文廟享官賜例批
정조 21년 · 강
廣州留守洪檍陳疏辭職賜例批
정조 21년 · 강
慶尙監司李亨元陳疏辭職賜例批
정조 21년 · 목
疏略曰臣才識俱蔑及叨重藩觸處速戾考績之政重犯大罪十行誨責前後截嚴而始旣寬恕終又㴠貸列守被勘而臣則如故銓部替譴而臣則無事臣於是惶愧震慄直欲鑽地而不可得矣噫考績按道之大政也此而不誠則自歸欺君當伏重辟況如臣受恩山海矢心赴蹈者尙爲此較量顧藉之計則其罪益萬殞難贖矣環顧諸路雨暘適停庶穀齊登獨此嶺南一路六月旬望以前穰穰大有之徵忽變爲甲寅旱年所未有之災一直不雨五十餘日水泉盡涸山木俱焦野邑則全坪沃土一望枯白山郡則瘠确沙隴千畝萎黃晚時驟兩無異焦釜之蹔沃伊後亢暘殆若宿火之益烈統以論之大無已判苟求召災之故則亦惟曰按察者非其人也況今民情如魚處涸曩於禱雨之路在在擁馬嗷嗷求活未秋如此秋後可知雖使才諝勤勵之百倍於臣者當之賙捄之政猶懼不濟矧如臣之無才彌綸者其不可一日冒據重誤民國之事明矣伏乞勘臣當律削臣見職
정조 21년 · 강
副修撰洪秀晚疏陳父病乞救護賜例批
정조 21년 · 강
命海西伯列邑田畓穀水沈形止更爲詳審狀聞渰戶別施恤典漂戶各別顧助結構
정조 21년 · 목
黃海監司李義駿狀啓以爲今七月二十二日臣營下兩水形止纔已馳啓而卽接各邑所報海州則二十二日丑時始雨未時止川渠漲溢水勢暴急民家漂流爲五戶人物渰死爲六名豆太間多沈墊汰覆之處載寧則二十一日酉時風兩交作翼日亥時始歇水勢滔滔平陸成江沿浦數十里連坪便成長江田畓各穀擧皆沈沒村閭盡入水中安岳則二十一日丑時始雨翼日申時止橫流汎濫邑底民家全頹爲五十三戶半頹爲六戶松禾則二十一日巳時始兩翼日巳時止民家頹壓爲二戶殷栗則二十一日申時始雨至翼日辰時止赤水漲溢邑里川邊人家沈水頹壓者爲二十一戶田畓各穀間多沈墊潰決之患信川則二十一日丑時始雨翼日巳時止平陸漲滿人物渰死爲十名人家漂流爲十二戶川邊䅯稷之向熟者摧折貼土木綿之餘存者豆太之結殼者無不沈墊谷野畓之浦落覆沙在在皆然長連則二十一日午時始雨翼日辰時止客水漲溢不分阡陌田畓傷損固無可論邑底民家頹壓爲四十二戶文化則二十二日申時始雨翼日一直霔下平陸成江川邊田畓亦多潰決覆沙之患長淵則二十一日辰時始雨二十三日巳時止到處田野積水丈餘豊川則二十一日亥時始雨翼日卯時止川邊民家盡爲沈墊黃州則二十一日辰時始雨翼日酉時止溝恤亦多潰決田畓各穀多入於水曳之中川邊人家間或頹傷鳳山瑞興平山新溪等四邑二十二日丑時或寅時始雨翼日辰時止沿浦各穀不無沈水之患康翎瓮津等兩邑二十二日丑時風雨交作至戌時止川渠漲溢田畓各穀亦有受傷之慮延安白川金川兎山等四邑二十二日辰時始雨酉時或戌時止所得恰爲一犂云政當各穀成就之時風雨過多傷稼非細言念民事實爲悶慮分遣禆校今方摘奸而渰死人及漂流戶恤典題給事申飭各該邑未到邑形止及雨後農形待其報來登聞計料敎以觀此狀辭各穀之水沈雨後形止詳細逐邑更爲消詳報來後狀聞事回諭其中海州信川載寧長連文化殷票等邑之水勢汎濫處亦爲各別詳審報來後狀聞渰戶別施恤典漂戶各別顧助結搆事嚴飭守宰之意一體回諭
정조 21년 · 강
命康翎縣監申光岳除朝辭下送
정조 21년 · 강
放忠州牧正配罪人李漢豊
정조 21년 · 목
因漢豊到配狀啓敎以飭已施放送
정조 21년 · 강
進御加減淸肺飮一貼前方中柴胡減二分
정조 21년 · 목
因該營習陳單子敎以雨勢如此雖晴如云泥濘則停止
정조 21년 · 강
命泰安郡守口傳擇差
정조 21년 · 목
忠淸監司韓用和以泰安郡守金星甲遭父喪馳啓敎以令該曹口傳擇差待下批明日辭朝
정조 21년 · 강
以李宗海爲泰安郡守口傳也
정조 21년 · 강
召見諸承旨及泰安郡守李宗海于誠正閣
정조 21년 · 목
承旨持公事宗海辭陸也
정조 21년 · 강
藥院請診不許命停淸肺飮
정조 21년 · 강
命遣承旨詣文廟奉審摘奸釋菜禮成後參班學生捧擧案以來
정조 21년 · 강
命同成均李秉鼎大司成李書九許遞前大司成南公轍敍用仍任
정조 21년 · 목
敎曰今夜釋菜時館堂不可不備員有情勢有實病人員竝許遞政官牌招開政差代泮長前望除印所仕進在外則擬望乏人云前大司成南公轍敍用仍任前職與新除授同成均待下批牌招使之參班○秉鼎有實病書九有情勢也
정조 21년 · 강
命太廟秋展謁吉日以來月初擇入
정조 21년 · 목
禮曹啓言太廟秋展謁生涼後更稟事命下矣吉日以何間推擇乎敎以來月初擇入
정조 21년 · 강
景慕宮秋享省牲器命以親行磨鍊
정조 21년 · 강
兵曹以景慕宮秋享親行時隨駕軍兵磨鍊啓稟
정조 21년 · 목
該曹啓言大駕詣景慕宮秋享親行時何營隨駕何營留陣禁軍馬步軍磨鍊餘軍留營何以爲之敎以訓局馬步軍爲先後廂禁軍五番御營廳留陣禁營留營則置之
정조 21년 · 강
大司成南公轍疏陳母病乞救護賜例批
정조 21년 · 목
疏略曰臣罪著溺職而薄罰止罷義難重冒而旣敍旋仍繼飭館堂之備員俾完聖廟之享事臣固當怵畏恩命奔走職事臣之老母病與年深呻吟度日自數日以來寒熱之症闖發藥餌無效而扶將無人伏乞亟遞臣職以便救護臣於僨誤之地亦有歷累日惶愧者今番講規之申明實出於齊整士習矯革科弊之盛意而其所董飭之方俾令泮堂主管蓋亦寓綜核之政也奏御宜愼而草記之違式者臣未及知場屋當嚴而儒生之攔入者臣不能禁致使試體解弛四方駭聽論其罪負臣實爲首今試所諸臣與史官方在待勘之中臣若諉以旣往揚揚冒出則臣所不安人將謂何此又臣難冒之一端也
정조 21년 · 강
有政吏曹判書閔鍾顯參判徐邁修參議魚用謙進
정조 21년 · 목
以申耆爲刑曹參判沈煥之爲知經筵徐龍輔爲同成均
정조 21년 · 강
遞同成均徐龍輔大司成南公轍
정조 21년 · 목
龍輔違召政院捧入推考傳旨敎以今聞實病無以行公云許遞今日政差出待下批牌招○敎曰享事在今夜受由大司成許遞今日政差出待下批牌招進去
정조 21년 · 목
以朴載淳爲應敎金文淳爲同成均○三政以朴載淳爲承旨新資也○因大司成望筒敎以文學地處豈曰不可而箕伯旣經三銓有非定式之本意況以受敎弁之官案則雖欲拔例擧行亦當依受敎定式大臣銓官相議別薦然後啓請擬入而定式未幾無難違越當該堂上竝越俸一等政廳進去承旨推考此望筒還給更卽擬入事分付○四政以趙鎭寬爲大司成鎭寬李義駿新通也
정조 21년 · 강
重推掌令玄重祚推承旨金達淳
정조 21년 · 목
重祚啓言昨年秋濫叨是職賓對有命冒沒登筵合辭前啓循例承批末因避嫌事遞差退出而當日無新啓則元無簡通政院之規故果直還私次矣不意原啓辭具書中李福潤一事注書落漏書入而政院乃以臺諫之不卽簡通論啓請罪致勤嚴敎各啓辭具書旣有院坐之件伊日注書之入侍草册亦必有載錄者則其落漏書入實未知緣何而政院之不爲査實直以不卽簡通論罪臺諫者亦甚可駭許多舊啓必待每每簡通後書入則院坐具書將不勝其堆積而且以注書之不謹不察輒復請罪於臺臣則輕侮臺閣孰有甚於此者乎雖幸聖恩天大勘以薄罰曾未數月罪名蕩滌而臣之惶懍愧恧不可以時日之已久有所自恕以何顏面晏然臺次乎請命遞斥臣職批以旣送簡通則豈可以前啓而拔之乎臺臣從知取便之近例有此不當自明之自明爾則從重推考退待物論捧納承旨亦爲推考
정조 21년 · 강
遞校理林漢浩李羲甲修撰尹行直尹悌東副修撰朴崙壽以李遇濟爲校理安策趙德潤爲修撰韓致應爲副修撰尋遞遇濟德潤策以李顯默宋翼孝爲校理宋祥濂柳相祚爲修撰竝前望也
정조 21년 · 목
敎曰照訖試官進去玉堂許遞前望單子入之○政院以德潤方在罷散中遇濟前任殷票縣監策前任海南縣監竝解由未出啓敎以勿施前望單子入之
정조 21년 · 강
命大司成趙鎭寬以前牌催促
정조 21년 · 목
鎭寬三違召政院捧入推考傳旨敎以身在直中門亦留鑰則豈可如是違牌乎仍以前牌各別催促
정조 21년 · 강
命尊經閣所藏册子承旨與泮堂更爲點閱書啓
정조 21년 · 목
承旨李肇源書啓以爲臣馳詣文廟奉審摘奸無頉仍詣啓聖祠奉審摘奸無頉依定式尊經閣册子抽栍摘奸無頉臣仍留享所待將事復命敎以明日入來時奠經閣册子與泮長更爲逐帙點閱書啓
정조 21년 · 강
命湖西所進松茸已捧者外竝勿封進以除民弊
정조 21년 · 목
忠淸監司韓用和狀啓以爲八月令生松茸趁期封進之意都會官處連加催促卽接忠州牧使李采牒呈內今年松田被旱土乾尙無綻萌之處及期封進其勢末由云莫重進上限內不得封進臣惶恐待罪敎以勿待罪事回諭今年雨水旣不頻仍松茸必當難覓令前已捧者外竝勿封進以除民弊事一體回諭
정조 21년 · 강
命殷栗等邑渰戶拔例顧助
정조 21년 · 목
黃海監司李義駿狀啓以爲七月二十一二日之雨海州等邑人物渰死民家漂頹緣由纔已馳啓而卽接各邑所報殷票則二十二日已時更爲霔下二十三日辰時止山麓頹下田野換形無論田畓成川浦落水曳水沈漂頹爲一百十六戶渰死爲十五名停穀寺七十八間頹壓安岳則無論谷陸海堰以垌爲名者無不潰決浦落堆沙處處皆然黍粟之未及刈穫者推折顚倒糖稷豆太埋沙沈水早晚禾穀擧皆沈曳頹壓爲一百八戶長連則山脈盡爲換易田畓俱無形容漂頹爲一百十二戶渰死爲六名圓井寺一百二十八間爲沙汰所壓僧九名壓死渰死漂流戶等恤典令各該邑依例題給頹壓戶則從前摘奸時不無虛實相混之弊待摘奸禆校回來擧行計料頹壓寺刹與民家有異元恤典旣無其例雖不得擧行而係是山城所屬待摘奸方欲別加顧護其外各邑待其報來登聞計料敎以爲先依前下有旨擧行而未報來諸邑嚴飭報來竝與已登聞各邑分秩後錄狀聞渰戶各別拔例顧助事回諭
정조 21년 · 강
遞承旨趙鎭寬洪義榮以洪明浩金祖淳代之竝前望也
정조 21년 · 강
尋遞祖淳以南公轍代之前望也
정조 21년 · 목
鎭寬違召義榮不爲仕進祖淳亦違召也
정조 21년 · 강
詣仁政殿月臺親傳太廟永寧殿香祝
정조 21년 · 목
敎曰如今極熱大享將受香獻官諸執事欲令齊沐駿奔則自予豈可便逸乎今日大享傳香當親爲之仍爲柢迎香祝以此該房知悉處所仁政殿月臺爲之侍衛只以入直擧行事分付又敎曰今日親傳香後出齊摛文院待禮成還內該房知悉○具翼善冠袞龍袍乘輿出協陽門入仁政門詣仁政殿月臺降輿詣版位親傳香祝仍降東階下柢迎
정조 21년 · 강
命押班監察事過後拿處
정조 21년 · 강
遞宗廟提調李致中以閔鍾顯代之前望也
정조 21년 · 목
承旨申耆啓言今夜大享時本署都提調與提調當分詣擧行而都提擧洪樂性以身病不得擧行提調李致中當詣前殿而永寧殿則無進詣擧行之人何以爲之乎敎以當遣承宣檢察而提調亦篤老提調李致中許遞前望單子入之待下批使之進去
정조 21년 · 강
命兵曹參判姜彛正參議金啓洛參知姜忱前參議睦萬中金勉柱金載翼罷職佐郞金熙周等拿處
정조 21년 · 목
承旨李肇源啓言仁政殿正路階級層石多有傾圯處固當趁卽修改況又是傳香正路則尤不容少緩而該曹之尙不看審任其頹仄者事極可駭當該兵曹堂郞所當重勘而本院請推外無可施之罰何以爲之乎敎以近日入直當該堂上竝罷職郞廳拿處
정조 21년 · 강
遣承旨詣太廟永寧殿奉審摘奸
정조 21년 · 목
乘輿出仁政門入摛文院降輿仍爲齋宿
정조 21년 · 강
召見宗廟提調閔鍾顯內閣提學鄭民始兵曹判書李祖源于摛文院
정조 21년 · 강
命掌樂提調一員進詣享所另飭佾舞工人等操濯
정조 21년 · 강
飭壯勇營將校輪差假衛將之規
정조 21년 · 목
該營大將鄭民始啓言本營設置初假衛將一窠依禁御兩營例屬之本營諸將校以爲輪差之地矣間因久不檢擬未免渠輩之抑菀請依前規輪回差擬之意出擧條申飭該曹從之
정조 21년 · 강
命兵批營將窠以京職中已經三品者備擬外職相換處朔數依吏批施行
정조 21년 · 목
兵曹判書李祖源啓言每都政新資營將五窠中二窠例以守令及虞候差出而今番則守令時無準朔之人請以時帶京職中已經三品者備擬從之又啓言吏批相換守令朔數依初拜例施行事定式矣兵批外職亦有相換處似當依此擧行矣從之
정조 21년 · 강
命兵曹堂上口傳差出
정조 21년 · 목
兵曹判書李祖源啓言本曹堂上俱入罷職現告中今日侍衛無以備員請令該曹口傳差出待下批牌招以爲侍衛之地從之
정조 21년 · 강
以李書九爲承旨前望也
정조 21년 · 강
以韓晩裕爲兵曹參判口傳也
정조 21년 · 목
敎曰昨見臺臣李明孚疏語名以言事雖賜例批本事則尙有依俙記得今日取見日省錄所載者年前平壤碧只島折受事因宮房陳告手本其時宮差及陳告者或嚴刑遠配或嚴杖充軍仍以更以此島事登聞者直爲刑配有所措辭判下則事關此島義不敢登聞且臺臣雖許風聞似此之事何可如彼論列不嫌其瑣屑乎不可以鄕曲生疏仍而無論持平李明孚特解其職
정조 21년 · 강
還給壯勇營草記推餉色提調李時秀
정조 21년 · 강
行太廟永寧殿秋享
정조 21년 · 목
具翼善冠袞龍袍出摛文院乘輿召見永春縣監金壽祖于駕前入萬寧門還內
정조 21년 · 강
上護軍洪良浩以臺疏論斥陳疏請勘賜批
정조 21년 · 목
疏略曰伏見憲臣李明孚疏本以關西碧只島査啓事論斥道臣其時道臣卽臣也人臣之罪莫大於欺蔽臣遭此罔測之誣驚憤震悼無以自措何幸天鑑孔昭十行絲綸曲加昭晣至下臺臣處分之敎雖使臣自明無以加此而行査梗槪不得不略暴焉臣於壬子夏待罪箕營時以碧只島打量事宮差與張姓人持戶曹關文下來先有行査之命故卽爲發關該府摘奸地形招問島民取考前後文案則事在正德年間去今三百餘年而忽自康熙年間以至今六七年前直孫與外孫符同年利之輩上言或呈狀前後二十餘次輒皆見屈列聖朝處分至爲嚴截屢命刑配故臣據實陳聞矣伏奉判付官監與陳告人充軍或刑配自此島民安堵如獲更生不料今日有以此事爲言誠是常情之外列聖朝處分嚴正前後之文案昭載誰敢容私意而低仰於其間乎籍曰行賂圖囑屢屈之張氏則猶或可也常勝之島民寧有賂囑之理乎至於鑿崖沈碑等說累百年相訟之案初無一言槪及今忽斷斷於臺章者何也惟其白地構捏必欲甘心臣雖老廢其何以堪惟宜杜門息影避遠駴機而已伏乞嚴賜重勘以謝人言批以人言不啻落空大抵年前判下處分訟理之外卽有先朝許可於故玉堂洪重一上疏也卿其勿辭行公
정조 21년 · 강
命時囚吳泰曾金熙周等公罪勘放金履永待後坐捧口招以聞成光默分揀放送
정조 21년 · 목
義禁府啓言藝文館檢閱吳泰曾原情以爲本以愚迷之性初當駿奔之任惟知出齋之爲例未免禁直之擅離致勤淑問罪實難逃云金履永原情以爲徒知齋宿之易其常處全昧禁直之益致其潔違越格例罪實難逃云吳泰曾金履永等各杖八十收贖奪告身三等私罪施行敎以所供極爲曚曨焉敢餙辭有若自明者駭然莫甚受香以後以至將事之時其所恪謹倍於他人乎供辭勿施待後坐起捧口招以聞而吳泰曾則爰辭之以昧例自首比之金履永容有可恕所照律公罪勘放而功減一等又啓言兵曹佐郞金熙周金裕已前正郞鄭晩錫前佐郞鄭文始洪時濟夫宗仁等原情以爲正殿階陛事體甚重而身爲入直之騎郞一任傾圯不思修築昏謬稽慢之罪實無所逃云鄭晩錫洪時濟等皆經侍從請議處金熙周金裕已鄭文始夫宗仁等刑推得情敎以竝區別功議公罪勘放後草記又啓言押班監察成光默原情以爲監察之先詣享所祭品看檢雖是已例親臨傳香命下之後所當馳詣押班而不能趁時待令稽緩之罪實無所逃云請刑推得情敎以先期看品押班於受香事理卽然而近來百事占便成習凡係應行之節怠忽如許竝與親傳之時而不爲待令者萬萬駭然非渠故杞特爲分揀放送此後則一遵法式莫敢違越事嚴飭司憲府又啓言時囚罪人吳泰曾功減一等杖七十以公罪收贖放送又啓言時囚罪人金熙周金裕已鄭晩錫鄭文始洪時濟夫宗仁等各杖一百收贖而金熙周鄭晩錫鄭文始等功減一等各杖九十以公罪收贖金裕已洪時濟夫宗仁等各杖一百以公罪收贖竝放送
정조 21년 · 강
召見諸承旨及黃海水使申大偀永春縣監金壽祖京畿監司李在學于誠正閣
정조 21년 · 목
承旨持公事入侍大偀壽祖辭陛也○予謂壽祖曰爾是先正幾代孫乎壽祖曰爲七代孫矣予曰曾聞留意於經傳經傳亦有三經焉有四書焉所從事何書壽祖曰雖有所業不過尋行數墨而已別無從事之地矣予曰以遐鄕之人上來登筵而官又侍從如有所見豈可不陳或於經義上有可敷奏者乎壽祖曰臣性質昏愚矇無知識下詢之下無以仰對矣予曰上京之行凡爲幾次壽祖曰少時爲應擧及受學凡十餘次往來矣予曰受業於何人壽祖曰受業於故贊善臣金元行矣予曰新從下土來有生民疾若之可以仰陳者乎壽祖曰窮居獨處凡係民瘼全無所知矣
정조 21년 · 강
遞承旨洪明浩南公轍以趙鎭寬李鎭復代之竝前望也
정조 21년 · 목
公轍違召敎以今聞承宣言旣云有實病許遞前望單子入之待下批一體牌招
정조 21년 · 강
命淳昌郡守李周憲改差